Plaas die potlood “vertikaal” voor jou op die tafel – met die punt na jou lyf (maag/bors) – asof dit in die vou van ‘n oop boek lê. Plaas jou skryfhand se vingerpunte teen mekaar en rus die naelpunte op die tafelblad. Glip die duim aan die een kant en die ander vingers aan die ander kant oor die potlood. Knyp die potlood tussen die wysvinger en duim vas, lig die agterkant op en oor tot in die webspasie. Siedaar! As jy nou die “okay”-teken met jou vingers moet maak, kan jy dit vorm sonder om vingers van die potlood te lig of om die potlood te laat val. Jou duim maak ‘n perfekte bergpiek na buite. Krul die middel-, ringvinger en pinkie liggies na jou handpalm en ontspan jou hand wanneer jy skryf.